b'\n_START_ARTICLE_\nVeera Ruoho\n_START_SECTION_\nTaustaa\n_START_PARAGRAPH_\nRuoho valmistui poliisiksi vuonna 1991 ja ty\xc3\xb6skenteli muun muassa Liikkuvassa poliisissa sek\xc3\xa4 Helsingin poliisilaitoksen ulkomaalaisyksik\xc3\xb6ss\xc3\xa4. H\xc3\xa4n on toiminut my\xc3\xb6s YK:n kansainv\xc3\xa4lisiss\xc3\xa4 siviilikriisinhallintateht\xc3\xa4viss\xc3\xa4 Balkanilla, Libanonissa ja Sudanissa. _NEWLINE_Ruoho suoritti valtiotieteen kandidaatin tutkinnon vuonna 2015 ja valtiotieteiden maisteriksi h\xc3\xa4n valmistui 2019.\n_START_SECTION_\nUrheilu-ura\n_START_PARAGRAPH_\nRuoho voitti taekwondossa muun muassa MM-pronssia alle 70\xc2\xa0kg:n painoluokassa New Yorkissa vuonna 1993 sek\xc3\xa4 EM-pronssia alle 70\xc2\xa0kg:n sarjassa \xc3\x85rhusissa vuonna 1990 ja alle 72-kiloisissa Patraksessa 2000. Vuonna 2000 h\xc3\xa4n kilpaili my\xc3\xb6s Sydneyn olympialaisissa ja sijoittui yhdeks\xc3\xa4nneksi. _NEWLINE_Suomen Poliisin Urheiluliitto (SPUL) valitsi h\xc3\xa4net vuonna 2000 vuoden poliisiurheilijaksi. _NEWLINE_Ruoho aloitti taekwondon harrastamisen vuonna 1986 ja edusti seuraa Mikkelin Taekwondo. Ruoho edusti Suomea taekwondon maajoukkueessa vuosina 1990\xe2\x80\x932003.\n_START_SECTION_\nEduskunta\n_START_PARAGRAPH_\nRuoho oli perussuomalaisten ehdokkaana kunnallisvaaleissa 2012 ja valittiin Espoon kaupunginvaltuustoon 349 \xc3\xa4\xc3\xa4nell\xc3\xa4. Eduskuntavaaleissa 2015 h\xc3\xa4net valittiin kansanedustajaksi Uudenmaan vaalipiirist\xc3\xa4 2\xc2\xa0563 \xc3\xa4\xc3\xa4nell\xc3\xa4. Ruoho oli j\xc3\xa4senen\xc3\xa4 hallintovaliokunnassa ja ymp\xc3\xa4rist\xc3\xb6valiokunnassa._NEWLINE_Toukokuussa 2017 Ruoho \xc3\xa4\xc3\xa4nesti kahden muun poliisitaustaisen kansanedustajan kanssa vastoin perussuomalaisten ryhm\xc3\xa4n kantaa kiistellyss\xc3\xa4 hallituksen hallintarekisteriasiassa ja sai ryhm\xc3\xa4lt\xc3\xa4\xc3\xa4n vakavan varoituksen. _NEWLINE_Kes\xc3\xa4kuussa 2017 Ruoho erosi parinkymmenen muun perussuomalaisen kansanedustajan kanssa puolueen eduskuntaryhm\xc3\xa4st\xc3\xa4. Ruoho ilmoitti 30. kes\xc3\xa4kuuta, ett\xc3\xa4 h\xc3\xa4n siirtyy kokoomuksen eduskuntaryhm\xc3\xa4\xc3\xa4n._NEWLINE_Joulukuussa 2017 Ruoho j\xc3\xa4tti rikosilmoituksen perussuomalaisten kansanedustajasta Teuvo Hakkaraisesta. Median kuvausten mukaan humalassa ollut Hakkarainen otti Ruohon eduskunnan kahvilassa niskalenkkiin ja suuteli h\xc3\xa4nt\xc3\xa4 v\xc3\xa4kisin. Ruoho oli kahvilassa tauolla eduskunnassa kesken olleesta istunnosta, kun taas Hakkarainen tuli kahvilaan eduskunnan ylemmiss\xc3\xa4 kerroksissa j\xc3\xa4rjestetyist\xc3\xa4 pikkujouluista._NEWLINE_Ruohoa ei valittu uudelleen vuoden 2019 eduskuntavaaleissa.\n_START_SECTION_\nKunnalliset luottamusteht\xc3\xa4v\xc3\xa4t\n_START_PARAGRAPH_\nRuoho toimii Espoon kaupunginvaltuutettuna. H\xc3\xa4n toimi\xc2\xa0Espoon kaupungin sosiaali- ja terveyslautakunnassa vuosina 2013\xe2\x80\x932017. H\xc3\xa4n on j\xc3\xa4senen\xc3\xa4 my\xc3\xb6s Uudenmaan maakuntavaltuustossa, Espoon kirkkovaltuustossa, seurakuntaneuvostossa ja L\xc3\xa4nsi-Uudenmaan poliisilaitoksen neuvottelukunnassa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nRuoho on naimisissa ja h\xc3\xa4nell\xc3\xa4 on yksi lapsi.'